Proposta għal REGOLAMENT TAL-KUNSILL li jtemm ir-reviżjoni interim tal-miżuri antidumping għall-importazzjonijiet tal-furfuraldeid li joriġinaw fir-Repubblika Popolari taċ-Ċina u li jirrevoka dawk il-miżuri /* COM/2012/0227 final - 2012/0114 (NLE) */





MEMORANDUM TA' SPJEGAZZJONI 1. KUNTEST TAL-PROPOSTA · Ir-raġunijiet għall-proposta u l-għanijiet tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[1] ("ir-Regolament Bażiku"), fil-proċediment tar-reviżjoni interim dwar id-dazju antidumping fis-seħħ fir-rigward tal-importazzjonijiet tal-furfuraldeid li joriġinaw mir-Repubblika Popolari taċ-Ċina ("RPĊ"). · Kuntest Ġenerali Din il-proposta qiegħda ssir fil-kuntest tal-implimentazzjoni tar-Regolament bażiku u hija r-riżultat ta' investigazzjoni li saret b'konformità mar-rekwiżiti sostantivi u proċedurali stabbiliti fir-Regolament bażiku. · Dispożizzjonijiet eżistenti fil-qasam tal-proposta Ġie impost dazju antidumping definittiv fuq l-importazzjonijiet tal-furfuraldeid li joriġinaw mir-RPĊ għall-ewwel darba bir-Regolament tal-Kunsill (KE) Nru 95/95[2], u reġa' ġie kkonfermat bir-Regolamenti tal-Kunsill (KE) Nru 2722/1999[3], (KE) Nru 639/2005[4] u (UE) Nru 453/2011[5]. · Konsistenza ma' politiki u għanijiet oħra tal-Unjoni Mhux applikabbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT · Konsultazzjoni mal-partijiet interessati Il-partijiet interessati milquta mill-proċediment kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. · Ġbir u użu tal-għarfien espert Ma kienx hemm ħtieġa ta' esperti esterni. · Valutazzjoni tal-impatt Din il-proposta hija r-riżultat tal-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali tal-impatt iżda jinkludi lista eżawrjenti ta' kundizzjonijiet li jridu jiġu vvalutati. 3. ELEMENTI LEGALI TAL-PROPOSTA · Sommarju tal-azzjoni proposta Fil-5 ta' Lulju 2011, il-Kummissjoni ħabbret reviżjoni interim tad-dazju antidumping fis-seħħ għall-importazzjonijiet tal-furfuraldeid li joriġinaw fir-RPĊ permezz ta' notifika ("notifika ta' bidu") ippubblikata f'Il-Ġurnal Uffiċjali tal-Unjoni Ewropea. Fin-nuqqas tal-koperazzjoni mill-partijiet, l-investigazzjoni tar-reviżjoni sabet evidenza li l-industrija tal-Unjoni ma saritilhiex ħsara matul il-perjodu tal-investigazzjoni tar-reviżjoni u li din is-sitwazzjoni kienet ta' natura permanenti. L-investigazzjoni sabet ukoll li t-twaqqif tal-miżuri jkun fl-interess tal-Unjoni. Għalhekk, qed jiġi suġġerit li l-Kunsill jadotta l-proposta mehmuża għal Regolament sabiex itemm il-miżuri eżistenti, li għandu jiġi ppubblikat f'Il-Ġurnal Uffiċjali tal-Unjoni Ewropea sa mhux aktar tard mill-4 ta' Lulju 2012. · Il-bażi legali Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea. · Il-prinċipju tas-sussidjarjetà Il-proposta hija fil-kompetenza esklużiva tal-Unjoni Ewropea. Għaldaqstant, il-prinċipju tas-sussidjarjetà ma japplikax. · Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: Il-forma ta' azzjoni hija deskritta fir-Regolament bażiku u ma tħalli ebda ambitu għal deċiżjoni nazzjonali. L-indikazzjoni ta' kif il-piż finanzjarju u amministrattiv li jaqa' fuq l-Unjoni, fuq il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-għan tal-proposta, mhix applikabbli. · L-Għażla tal-Istrumenti L-istrumenti proposti: regolament. Mezzi oħra ma jkunux xierqa minħabba r-raġuni li ġejja: Ir-Regolament bażiku ma jipprevedix għażliet alternattivi. 4. IMPLIKAZZJONI BAĠITARJA Għalkemm il-proposta tneħħi dazju li bħalissa qiegħed fis-seħħ, mhi se jkollha l-ebda implikazzjoni fuq il-baġit tal-Unjoni billi bħalissa l-importazzjonijiet kollha jsiru bis-sistema ta' pproċessar attiv. 2012/0114 (NLE) Proposta għal REGOLAMENT TAL-KUNSILL li jtemm ir-reviżjoni interim tal-miżuri antidumping għall-importazzjonijiet tal-furfuraldeid li joriġinaw fir-Repubblika Popolari taċ-Ċina u li jirrevoka dawk il-miżuri IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[6] ("ir-Regolament bażiku") u b'mod partikolari l-Artikoli 9 u 11(3), (5) u (6) tiegħu, Wara li kkunsidra l-proposta mressqa mill-Kummissjoni Ewropea ("il-Kummissjoni") wara konsultazzjoni mal-Kumitat Konsultattiv, Billi: A. Il-PROĊEDURA 1. Il-miżuri fis-seħħ (1) Fl-1995, il-Kunsill, permezz tar-Regolament (KE) Nru 95/95[7], impona dazju antidumping definittiv fil-forma ta' dazju speċifiku fuq l-importazzjonijiet tal-furfuraldeid li joriġinaw mir-Repubblika Popolari taċ-Ċina ("RPĊ" jew "il-pajjiż ikkonċernat") ("il-miżuri antidumping oriġinali"). Ir-rata speċifika ta' dazju ġiet stabbilita għal EUR 352 kull tunnellata. (2) Wara reviżjoni interim li ngħatat bidu f'Mejju 1997 fuq talba ta' esportatur Ċiniż, permezz tar-Regolament (KE) Nru 2722/1999[8], il-miżuri nżammu għal perjodu ieħor ta' erba' snin. (3) F'April 2005, il-Kunsill, wara reviżjoni tal-iskadenza, estenda l-miżuri għal perjodu ieħor ta' ħames snin permezz tar-Regolament (KE) Nru 639/2005[9]. (4) F'Mejju 2011, wara reviżjoni oħra tal-iskadenza, il-Kunsill estenda l-miżuri għal perjodu ieħor ta' ħames snin, permezz tar-Regolament (UE) Nru 453/2011[10]. Ir-rata speċifika tad-dazju kienet stabbilita fl-istess livell bħal fil-miżuri antidumping oriġinali, jiġifieri EUR 352 kull tunnellata. 2. Bidu ta' reviżjoni interim (5) Il-premessa (84) tar-Regolament tal-Kunsill (UE) Nru 453/2011 tgħid li l-Kunsill qies li kien xieraq li jiġi vvalutat jekk il-livell tad-dazju kienx għadu relevanti, billi d-dazju speċifiku kien ġie stabbilit fuq il-bażi tas-sejbiet tal-investigazzjoni oriġinali fl-1995 u qatt ma ġie rivedut. Għalhekk, il-Kummissjoni tikkunsidra tagħti bidu ex officio għal reviżjoni interim konformi mal-Artikolu 11(3) tar-Regolament bażiku. (6) Wara li ddeterminat li kien hemm biżżejjed evidenza prima facie għad-dispożizzjoni tagħha għall-bidu ta' reviżjoni interim ex officio, u wara konsultazzjoni mal-Kumitat Konsultattiv, il-Kummissjoni ħabbret fil-5 ta' Lulju 2011, f'notifika ppubblikata f'Il-Ġurnal Uffiċjali tal-Unjoni Ewropea[11] ("in-notifika ta' bidu"), il-bidu ta' reviżjoni interim skont l-Artikolu 11(3) tar-Regolament bażiku. 3. L-Investigazzjoni 3.1. Il-perjodu tal-investigazzjoni (7) L-investigazzjoni dwar id-dumping kopriet il-perjodu bejn l-1 ta' Lulju 2010 u t-30 ta' Ġunju 2011 ("il-perjodu tal-investigazzjoni tar-reviżjoni" jew "il-PIR"). L-eżami tax-xejriet rilevanti għall-valutazzjoni tal-ħsara kopra l-perjodu bejn l-1 ta' Jannar 2008 u tmiem il-perjodu tal-investigazzjoni tar-reviżjoni ("il-perjodu kkunsidrat"). 3.2. Il-partijiet ikkonċernati minn din l-investigazzjoni (8) Il-Kummissjoni avżat uffiċjalment lill-industrija tal-Unjoni, lill-produtturi esportaturi fil-pajjiż ikkonċernat, lill-importaturi, lill-utenti magħrufa li huma kkonċernati, u lill-awtoritajiet tal-pajjiż ikkonċernat dwar il-bidu tar-reviżjoni interim. (9) Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta ta' smigħ fil-limitu taż-żmien stipulat fin-notifika ta' bidu. 3.3. It-teħid ta' kampjun tal-produtturi esportaturi fir-Repubblika Popolari taċ-Ċina (10) Minħabba li jidher li hemm għadd kbir ta' produtturi esportaturi fir-RPĊ, tqies xieraq li jiġi eżaminat jekk għandux jittieħed kampjun, skont l-Artikolu 17 tar-Regolament bażiku. Sabiex il-Kummissjoni tkun tista' tiddeċiedi jekk ikunx meħtieġ li jittieħed kampjun u, jekk iva, biex jintgħażel kampjun, il-produtturi esportaturi fir-RPĊ intalbu jagħtu d-dettalji tagħhom fi żmien 15-il jum mill-bidu tar-reviżjoni u jipprovdu lill-Kummissjoni bl-informazzjoni mitluba fin-notifika ta' bidu. Billi l-ebda produttur esportatur ma ppreżenta ruħu biex jikkopera, ma kienx hemm bżonn jittieħed kampjun. 3.4. It-tweġibiet tal-kwestjonarju u l-verifiki (11) Il-Kummissjoni bagħtet kwestjonarji lill-partijiet kollha magħrufa li huma kkonċernati. L-ebda parti oħra ma ppreżentat ruħha qabel l-iskadenzi stipulati fin-notifika ta' bidu. (12) Ma waslu l-ebda tweġibiet tal-kwestjonarji la miż-żewġ produtturi tal-Unjoni, la mill-produtturi esportaturi Ċiniżi u lanqas minn importaturi jew utenti. Produttur wieħed fil-pajjiż analogu, l-Arġentina, wieġeb il-kwestjonarju. (13) Minħabba n-nuqqas ta' koperazzjoni mill-partijiet, ma sarux żjarat ta' verifika. B. IL-PRODOTT IKKONĊERNAT U L-PRODOTT SIMILI 1. Il-prodott ikkonċernat (14) Il-prodott ikkonċernat minn din ir-reviżjoni huwa l-istess bħal dak fl-investigazzjoni oriġinali u r-reviżjonijiet li ġejjin imsemmijin hawn fuq, jiġifieri l-furfuraldeid li joriġina mir-RPĊ, u li bħalissa għandu l-kodiċi NM 2932 12 00 ("il-prodott ikkonċernat"). Il-furfuraldeid huwa magħruf ukoll bħala 2-furaldeid jew furfural. (15) Il-furfuraldeid huwa likwidu isfar ċar b'riħa punġenti karatteristika li jinkiseb bl-ipproċessar ta' tipi differenti ta' skart tal-agrikoltura. Il-furfuraldeid għandu żewġ applikazzjonijiet ewlenin: bħala solvent selettiv fir-raffinar taż-żejt mhux maħdum għall-produzzjoni taż-żjut lubrifikanti u bħala materja prima għall-ipproċessar fl-alkoħol furfuril, li jintuża biex issir reżina sintetika għall-forom li jintużaw fil-funderiji. 2. Il-prodott simili (16) Bħalma seħħ fl-investigazzjonijiet ta' qabel, tqies li l-furfuraldeid prodott fir-RPĊ u esportat lejn l-UE, il-furfuraldeid prodott u mibjugħ fis-suq domestiku tal-pajjiż analogu: l-Arġentina, u l-furfuraldeid immanifatturat u mibjugħ fl-UE mill-produtturi tal-Unjoni għandhom l-istess karatteristiċi fiżiċi u kimiċi bażiċi, u l-istess użi bażiċi. Għalhekk, tqiesu bħala prodotti simili skont it-tifsira tal-Artikolu 1(4) tar-Regolament bażiku. C. DUMPING 1. Ġenerali (17) L-ebda produttur esportatur Ċiniż ma kkopera fl-investigazzjoni u l-ebda wieħed ma bagħat informazzjoni. Għaldaqstant, is-sejbiet dwar id-dumping stipulati hawn taħt kellhom jiġu bbażati fuq il-fatti disponibbli, b'mod partikolari d-dejta tal-Eurostat, l-istatistika uffiċjali dwar l-esportazzjonijiet tar-RPĊ u l-informazzjoni mibgħuta mill-pajjiż analogu, l-Arġentina. 2. Il-pajjiż analogu (18) Skont l-Artikolu 2(7)(a) tar-Regolament bażiku, il-valur normali ġie ddeterminat skont il-prezz jew il-valur kostrutt miksub f'pajjiż terz b'ekonomija tas-suq xierqa ("il-pajjiż analogu"), jew il-prezz mill-pajjiż analogu għal pajjiżi oħra, inkluża l-Unjoni, jew, fejn dan ma jkunx possibbli, fuq kull bażi oħra raġonevoli, inkluż il-prezz imħallas realment jew li kieku jitħallas fl-Unjoni għall-prodott simili, aġġustat b'mod xieraq jekk ikun meħtieġ biex jinkludi marġni ta' profitt raġonevoli. (19) Bħalma seħħ fl-investigazzjoni oriġinali, fin-notifika ta' bidu ġiet proposta l-Arġentina bħala l-pajjiż analogu xieraq biex jiġi stabbilit il-valur normali skont l-Artikolu 2(7)(a) tar-Regolament bażiku. Wara l-pubblikazzjoni tan-notifika ta' bidu, ma wasal l-ebda kumment li jikkonċerna l-pajjiż analogu propost. (20) Produttur wieħed tal-furfuraldeid fl-Arġentina kkopera mal-investigazzjoni billi wieġeb kwestjonarju. L-investigazzjoni wriet li l-Arġentina għandha suq kompetittiv għall-furfuraldeid b'madwar 90 % tas-suq fornut bi produzzjoni lokali u l-bqija fornuta bl-importazzjonijiet minn pajjiżi terzi. Il-volum tal-produzzjoni fl-Arġentina jirrappreżenta aktar minn 70 % tal-volum tal-esportazzjonijiet Ċiniżi tal-prodott ikkonċernat lill-UE għall-ipproċessar attiv. Għalhekk is-suq Arġentin tqies bħala rappreżentattiv biżżejjed sabiex jiġi ddeterminat il-valur normali għar-RPĊ. (21) Għaldaqstant ġie konkluż, bħal fl-investigazzjonijiet ta' qabel, li l-Arġentina hija pajjiż analogu xieraq skont l-Artikolu 2(7)(a) tar-Regolament bażiku. 3. Id-dumping ta' importazzjonijiet matul il-PIR 3.1. Il-valur normali (22) Il-valur normali ġie stabbilit skont l-informazzjoni mressqa mill-produttur li qed jikkopera fil-pajjiż analogu, jiġifieri skont il-prezz imħallas jew li kieku jitħallas fis-suq domestiku tal-Arġentina minn klijenti li mhumiex relatati, peress li dan il-bejgħ instab li jsir fl-andament normali tal-kummerċ. (23) B'riżultat ta' dan, il-valur normali ġie stabbilit bħala l-prezz tal-bejgħ domestiku medju peżat lil klijenti li mhumiex relatati mill-produttur li kkopera fl-Arġentina. (24) L-ewwel ġie stabbilit jekk il-bejgħ domestiku totali tal-prodott simili lill-klijenti indipendenti kienx rappreżentattiv f'konformità mal-Artikolu 2(2) tar-Regolament bażiku, jiġifieri jekk kienx jirrappreżenta 5 % jew aktar tal-volum totali tal-bejgħ tal-prodott ikkonċernat esportat lejn l-Unjoni. Il-bejgħ domestiku tal-produttur li kkopera fl-Arġentina kien rappreżentattiv biżżejjed tul il-PIR. (25) Il-Kummissjoni mbagħad eżaminat jekk il-bejgħ domestiku tal-prodott simili jistax jitqies li qed jinbiegħ fl-andament normali tal-kummerċ skont l-Artikolu 2(4) tar-Regolament bażiku. Dan sar billi, għall-prodott simili mibjugħ fis-suq tal-Arġentina, ġie stabbilit il-proporzjon tal-bejgħ domestiku bi profitt lil klijenti indipendenti matul il-PIR. Billi l-bejgħ kollu tal-prodott simili tul il-PIR sar bi profitt, il-valur normali kien imsejjes fuq il-medja peżata tal-bejgħ domestiku kollu. 3.2. Il-prezz tal-esportazzjoni (26) Minħabba li l-ebda esportatur Ċiniż lejn l-UE ma kkopera fl-investigazzjoni, il-prezzijiet tal-esportazzjoni ġew stabbiliti skont il-fatti disponibbli. Il-bażi l-aktar xierqa nstabet li kienet l-informazzjoni mogħtija mid-dejta tal-Eurostat fir-rigward tal-importazzjonijiet lejn l-UE tal-prodott ikkonċernat. Għalkemm il-maġġoranza ta' dawn l-importazzjonijiet saru b'sistema ta' pproċessar attiv (il-furfuraldeid Ċiniż kompla jiġi pproċessat f'alkoħol furfuril għall-esportazzjoni), ma kien hemm l-ebda raġuni biex jitqies li ma kinux bażi raġonevoli sabiex jiġu stabbiliti l-prezzijiet tal-esportazzjoni. 3.3. Tqabbil (27) Għall-finijiet li jkun żgurat tqabbil ġust bejn il-valur normali u l-prezz tal-esportazzjoni, skont l-Artikolu 2(10) tar-Regolament bażiku, saret konċessjoni dovuta fil-forma ta' aġġustamenti fir-rigward ta' ċerti differenzi fit-trasport, il-kostijiet tal-kreditu u l-assigurazzjoni, li affettwaw il-prezzijiet u t-tqabbil tal-prezzijiet. 3.4. Il-marġni tad-dumping (28) F'konformità mal-Artikolu 2(11) tar-Regolament bażiku, il-marġni tad-dumping ġie stabbilit abbażi ta' tqabbil tal-valur normali medju differenzjat mal-prezzijiet tal-esportazzjoni medji differenzjati fl-istess livell ta' kummerċ. Dan it-tqabbil wera marġni ta' dumping ta' 5,6 %. 4. In-natura permanenti taċ-ċirkostanzi mibdula (29) Minbarra l-analiżi tal-eżistenza tad-dumping matul il-PIR, ġiet investigata l-probabbiltà tal-issoktar tad-dumping f'każ li jiġu revokati l-miżuri. Minħabba l-fatt li l-ebda produttur esportatur fir-RPĊ ma kkopera f'din l-investigazzjoni, il-konklużjonijiet hawn taħt huma msejsa fuq il-fatti disponibbli skont l-Artikolu 18 tar-Regolament bażiku. (30) F'dan ir-rigward ġew analizzati l-elementi li ġejjin: id-domanda domestika u l-konsum domestiku fiċ-Ċina, u l-iżvilupp tal-esportazzjonijiet Ċiniżi lill-UE bis-sistema tal-ipproċessar attiv (IPR, inward processing regime). (31) Skont l-informazzjoni disponibbli, mill-2007 'l hawn, il-konsum domestiku tal-furfuraldeid fir-RPĊ kien qed jiżdied b'rata iktar mgħaġġla (previżjoni tat-tkabbir annwali medju għall-perjodu bejn l-2007 u l-2012 ta' madwar 9 %) mill-kapaċità tal-produzzjoni Ċiniża ta' dak il-prodott (madwar +6 %). Iż-żieda fil-konsum domestiku Ċiniż tal-furfural jista' jiġi spjegat fil-biċċa l-kbira mid-domanda dejjem ikbar għall-prodott ipproċessat mill-furfuraldeid, l-alkoħol furfuril. Il-produzzjoni Ċiniża tal-alkoħol furfuril kienet qed tiżdied drastikament mill-1999 'l hawn, b'mod li tirrifletti enfasi fuq il-manifattura ta' prodotti b'valur ogħla tal-furfural u domanda ikbar għar-reżina tal-furan mill-industrija tal-funderija. (32) Barra minn hekk, id-domanda domestika għaċ-ċifċiegħa tal-qamħirrum, il-materja prima ewlenija li jużaw il-produtturi Ċiniżi tal-furfuraldeid, kienet qed tiżdied. Minżabba l-popolazzjoni globali dejjem ikbar, speċjalment fir-RPĊ u l-Indja, u l-bidla minn dieta bbażata fuq iċ-ċereali għal waħda bbażata fuq il-proteina, id-domanda globali għall-qamħirrum hija prevista li se tikber b'rata iktar mgħaġġla. Ir-RPĊ hija t-tieni l-ikbar konsumatur tal-qamħirrum fid-dinja. Barra miż-żieda fl-użi industrijali tal-qamiħirrum, id-domanda Ċiniża għall-produzzjoni tal-għalf u l-bhejjem qed tiżdied bi 3 % sa 6 % kull sena. Filwaqt li l-konsum tal-qamħirrum tar-RPĊ kien qed jikber b'mod rapidu f'dawn l-aħħar ftit snin, il-produzzjoni tiegħu ma kinitx qed tlaħħaq mad-domanda. Huwa mistenni li matul il-perjodu bejn l-2011 u l-2015, l-esportazzjonijiet tal-qamħirrum mill-Istati Uniti għar-RPĊ se jiżdiedu b'ħames darbiet. Wieħed għandu jinnota wkoll li l-produtturi Ċiniżi tal-furfural qed jiffaċċjaw dejjem iktar kompetizzjoni mill-produtturi tal-ksilożi u l-ksilitol, li jużaw l-istess materja prima (iċ-ċifċiegħa tal-qamħirrum). (33) Dwar l-esportazzjonijiet Ċiniżi lejn l-UE matul il-PIR, ta' min jinnota li prattikament il-furfuraldeid kollu mill-pajjiż ikkonċernat jiġi impurtat esklużivament b'arranġamenti ta' pproċessar attiv (IPR). Din il-prassi bdiet fl-2000 u madwar 75 % tal-kwantitajiet annwali Ċiniżi ta' furfurladeid jiġu esportati lejn l-Unjoni mingħajr dazju antidumping, bil-għan li jkomplu jiġu pproċessati fl-alkoħol furfuril maħsub għall-esportazzjoni lejn pajjiżi terzi. Mill-2001, l-importazzjonijiet tas-suq ħieles mill-pajjiż ikkonċernat kważi waqfu kompletament. (34) Il-bidliet fit-tul fid-domanda domestika għall-furfural fiċ-Ċina u s-sitwazzjoni diffiċli tal-provvista u d-domanda fis-suq tal-qamħirrum fiċ-Ċina, flimkien mal-istruttura tal-importazzjonijiet Ċiniżi lejn l-UE kif spjegat fil-premessa preċedenti, jidhru li wasslu għal bidla fil-livell tad-dumping li jsir mill-produtturi esportaturi Ċiniżi. Tqabbil tal-prezzijiet Ċiniżi tal-esportazzjoni lejn l-UE mal-valur normali tal-prodott ikkonċernat, ilkoll aġġustati kif xieraq, juri tnaqqis fil-marġni tad-dumping matul il-PIR, meta mqabbel mal-investigazzjoni preċedenti tar-reviżjoni tal-iskadenza. (35) B'konklużjoni, l-analiżi ta' hawn fuq turi li l-bidliet fid-domanda domestika Ċiniża u l-konsum fiċ-Ċina taċ-ċifqiegħa tal-qamħirrum u l-furfuraldeid u, konsegwentement, tal-prezzijiet, huma ta' natura permanenti. Għaldaqstant, jista' jiġi konkluż li jekk il-miżuri antidumping jiġu revokati, l-esportazzjonijiet Ċiniżi fl-Unjoni mhumiex se jiżdiedu b'mod sinifikanti. D. L-INDUSTRIJA TAL-UNJONI (36) L-industrija tal-Unjoni ("IU") tikkonsisti minn żewġ kumpaniji: Lenzing AG (l-Awstrija) u Tanin Sevnica kemicna industrija d.d (is-Slovenja), li flimkien jirrappreżentaw 100% tal-produzzjoni tal-Unjoni tal-prodott simili fil-PIR. Abbażi ta' dan, iż-żewġ produtturi tal-Unjoni jikkostitwixxu l-industrija tal-Unjoni skont it-tifsira tal-Artikolu 4(1) u l-Artikolu 5(4) tar-Regolament bażiku. L-ebda waħda miż-żewġ kumpaniji ma wieġbet il-kwestjonarji li ntbagħtulhom jew ikkoperat bis-sħiħ fl-investigazzjoni. (37) Minħabba n-nuqqas ta' koperazzjoni mill-industrija tal-Unjoni, id-dejta għall-eżami tas-sitwazzjoni tas-suq tal-Unjoni u l-ħsara li ġarrbet l-industrija tal-Unjoni mill-importazzjonijiet oġġett tad-dumping mir-RPĊ ittieħdet mill-fatti disponibbli, inkluż id-dejta estrapolata mill-informazzjoni miġbura fir-reviżjoni tal-iskadenza riċenti li kopriet il-perjodu mill-1 ta' Jannar 2007 sal-31 ta' Marzu 2010. Għaldaqstant, kull sors mogħti għad-dejta fit-tabelli ta' hawn taħt jirreferi għall-perjodu bejn l-2007 u l-2009, sakemm mhux speċifikat mod ieħor. Nutrafur, il-produttur Spanjol li ressaq l-ilment oriġinali fl-1994 bl-isem ta' Furfural Espanol S.A., waqqaf il-produzzjoni tiegħu f'Ottubru 2008. Iċ-ċifri tal-produzzjoni ta' Nutrafur fl-2008 ġew inklużi fil-konsum fis-suq tal-Unjoni. Għal raġunijiet ta' kunfidenzjalità, id-dejta dwar il-prestazzjoni tal-industrija tal-Unjoni tingħata biss f'forma indiċjata. E. IS-SITWAZZJONI FIS-SUQ TAL-UNJONI 1. Il-konsum fis-suq tal-Unjoni (38) Il-konsum fl-Unjoni tal-furfuraldeid għall-2008 u l-2009 ġie stabbilit skont il-volumi tal-bejgħ ivverifikati tal-industrija tal-Unjoni fis-suq tal-Unjoni (inkluż il-bejgħ ta' Nutrafur sa Ottubru 2008 meta kien għadu qed jipproduċi l-furfuraldeid) flimkien mal-importazzjonijiet taħt is-Sistema ta' Pproċessar Attiv (IPR) mir-RPĊ u l-importazzjonijiet minn pajjiżi terzi oħra f'ċirkolazzjoni ħielsa, imsejsa fuq dejta tal-importatur International Furan Chemicals BV ("IFC") ivverifikata fl-aħħar investigazzjoni tar-reviżjoni tal-iskadenza u l-Eurostat. Billi l-Eurostat ma jiżvelax l-informazzjoni kollha minħabba raġunijiet ta' kunfidenzjalità, id-dejta tal-Eurostat intużat biss għall-importazzjonijiet minn pajjiżi terzi oħra għajr ir-RPĊ u r-Repubblika Dominikana, billi l-IFC huwa l-uniku importatur tal-furfuraldeid minn dawn is-sorsi. (39) Il-fatti disponibbli ntużaw għall-2010 u l-PIR minħabba n-nuqqas ta' koperazzjoni kemm tal-industrija tal-Unjoni kif ukoll tal-importatur uniku u l-kunfidenzjalità ta' ammonti kbar ta' dejta li normalment ikunu disponibbli mill-Eurostat. Fin-nuqqas ta' indikazzjonijiet għall-kuntrarju, ma hemm ebda raġuni biex wieħed jemmen li kien hemm xi bidla notevoli fil-konsum tal-Unjoni mill-2009 'l hawn u dan tqies li baqa' fl-istess livelli matul l-2010 u l-PIR. (40) Abbażi ta' dan, matul il-perjodu kkunsidrat, il-konsum tal-Unjoni naqas bi 17 %, minn 45 738 tunnellata fl-2008 għal 38 000 tunnellata matul il-PIR. Tabella 1 – Il-konsum tal-Unjoni Sena || 2008 || 2009 || 2010 || PIR Tunnellati || 45 738 || 38 175 || 38 000 || 38 000 Indiċi (2008=100) || 100 || 83 || 83 || 83 Xejra S/S || || -17 || 0 || 0 Sors: tweġibiet ivverifikati tal-kwestjonarju tal-industrija tal-Unjoni u IFC, il-Eurostat 2. L-importazzjonijiet mir-RPĊ 2.1. Il-volum, is-sehem mis-suq u l-prezzijiet (41) Skont l-istatistika tal-esportazzjoni Ċiniża, l-importazzjonijiet Ċiniżi kienu qed isiru bl-IPR matul il-PIR. Il-volum tal-IPR Ċiniż żdied minn 10 002 tunnellati fl-2008 għal 13 975 tunnellata fil-PIR, jiġifieri b'40 %. Matul il-perjodu kkunsidrat is-sehem Ċiniż mis-suq għall-IPR żdied minn 22 % għal 37 %, jiġifieri bi 15-il punt perċentwali. (42) Il-prezz tal-IPR Ċiniż żdied b'47 % minn EUR 1 014 kull TM fl-2008 għal EUR 1 488 fil-PIR. Ta' min jinnota li matul il-PIR, il-prezzijiet tal-importazzjonijiet Ċiniżi żdiedu b'mod rapidu u laħqu quċċata ta' iktar minn EUR 1 700 kull TM. Tabella 2 – L-importazzjonijiet mir-RPĊ Sena || 2008 || 2009 || 2010 || PIR Tunnellati || 10 002 || 5 159 || 8 375 || 13 975 Indiċi (2008=100) || 100 || 52 || 84 || 140 Xejra S/S || || -48 || 32 || 56 Is-sehem mis-suq || 22 % || 14 % || 22 % || 37 % Il-prezz, EUR/tunnellata || 1 014 || 690 || 1 362 || 1 488 Indiċi (2008=100) || 100 || 68 || 134 || 147 Sors: Tweġiba vverifikata tal-kwestjonarju ta' IFC, l-istatistika tal-esportazzjoni Ċiniża 3. Il-volumi u l-prezzijiet tal-importazzjonijiet minn pajjiżi terzi oħra (43) Ta' min jinnota li, bħal fl-investigazzjoni oriġinali, l-importazzjonijiet mir-Repubblika Dominikana kienu kollha kemm huma konsenji minn kumpanija possedenti lis-sussidjarja Ewropea tagħha, sabiex tipproduċi l-alkoħol furfuril. Għalhekk, il-prezzijiet użati f'dawn it-tranżazzjonijiet huma prezzijiet ta' trasferiment bejn kumpaniji relatati li jistgħu ma jirriflettux il-prezzijiet reali tas-suq. Minħabba n-nuqqas ta' koperazzjoni mill-importatur ikkonċernat u l-kunfidenzjalità tad-dejta fil-Eurostat, ġie preżunt li l-importazzjonijiet u l-prezzijiet mir-Repubblika Dominikana baqgħu kostanti matul l-2010 u l-PIR. Tabella 3 – L-importazzjonijiet fl-Unjoni mir-Repubblika Dominikana Sena || 2008 || 2009 || 2010 || PIR Tunnellati || 27 662 || 24 996 || 25 000 || 25 000 Indiċi (2008=100) || 100 || 90 || 90 || 90 Xejra S/S || || -10 || 0 || 0 Is-sehem mis-suq || 60% || 65% || 66% || 66% Il-prezz, EUR/tunnellata || 982 || 582 || 582 || 582 Indiċi (2008=100) || 100 || 59 || 59 || 59 (44) Skont il-Eurostat, il-volumi tal-importazzjoni tal-furfuraldeid fl-Unjoni minn pajjiżi oħra għajr ir-RPĊ, flimkien mal-prezzijiet medji tagħhom, żviluppaw kif ġej: Tabella 4 – L-importazzjonijiet lejn l-Unjoni minn pajjiżi terzi oħra Sena || 2008 || 2009 || 2010 || PIR Tunnellati || 1 583 || 1 226 || 138 || 162 Indiċi (2008=100) || 100 || 77 || 9 || 10 Xejra S/S || || -23 || -69 || 2 Is-sehem mis-suq || 3 % || 3 % || 1 % || 1 % Il-prezz, EUR/tunnellata || 997 || 632 || 1 473 || 1 685 Indiċi (2008=100) || 100 || 63 || 148 || 169 4. Il-volumi u l-prezzijiet tal-esportazzjoni mill-UE lejn pajjiżi terzi oħra (45) Matul il-perjodu meqjus, id-dejta kienet disponibbli biss għall-2008 u l-2009. Ma kinitx disponibbli statistika affidabbli biex tiġi vvalutata l-evoluzzjoni tas-sett ta' dejta għall-2010 u l-PIR. Fin-nuqqas tal-koperazzjoni mill-industrija tal-Unjoni, intużaw il-fatti disponibbli u saret il-preżunzjoni li l-esportazzjonijiet mill-UE se jkomplu fl-istess livelli ta' volum bħall-2009 b'żieda fil-prezz konformi ma' dik misjuba fis-suq tal-UE. Tabella 5 – Il-volumi u l-prezzijiet tal-esportazzjonijiet tal-Industrija tal-Unjoni lejn pajjiżi terzi oħra Sena || 2008 || 2009 || 2010 || PIR Il-kwantitajiet - Indiċi (2008=100) || 100 || 155 || 155 || 155 Xejra S/S || || 55 || 0 || 0 Il-prezzijiet - Indiċi (2008=100) || 100 || 77 || 134 || 147 Xejra S/S || || -23 || 57 || 13 5. Il-qagħda ekonomika tal-industrija tal-Unjoni (46) Il-qagħda ekonomika tal-industrija tal-Unjoni, jiġifieri ż-żewġ kumpaniji Lenzing u Tanin, qiegħda analizzata hawn taħt bid-dejta miġbura matul ir-reviżjoni tal-iskadenza flimkien mal-fatti disponibbli għall-perjodu tal-investigazzjoni tar-reviżjoni attwali (PIR). 5.1. Il-produzzjoni (47) Il-produzzjoni totali tal-industrija tal-Unjoni tal-prodott simili żdiedet b'5 % sal-2009. Fin-nuqqas ta' dejta oħra, ġie preżunt li l-produzzjoni baqgħet stabbli fl-2010 u l-PIR. Tabella 6 – Produzzjoni tal-Unjoni Sena || 2008 || 2009 || 2010 || PIR Indiċi (2008=100) || 100 || 105 || 105 || 105 Xejra S/S || || 5 || 0 || 0 Sors: It-tweġibiet verifikati tal-kwestjonarji tal-produtturi tal-Unjoni 5.2. Il-kapaċità tal-produzzjoni u l-użu tal-kapaċità (48) Il-kapaċità totali tal-produzzjoni tal-industrija tal-Unjoni baqgħet l-istess fl-2008 u l-2009. Minħabba n-nuqqas ta' koperazzjoni mill-industrija tal-Unjoni, ġie preżunt li l-kapaċità u l-użu baqgħu l-istess fl-2010 u l-PIR. Tabella 7 – Il-kapaċitá tal-Unjoni Sena || 2008 || 2009 || 2010 || PIR Indiċi (2008=100) || 100 || 100 || 100 || 100 L-użu tal-kapaċità || 92 % || 96 % || 96 % || 96 % Sors: It-tweġibiet verifikati tal-kwestjonarji tal-produtturi tal-Unjoni 5.3. Il-livell tal-ħażniet (49) Minħabba n-nuqqas ta' koperazzjoni mill-industrija tal-Unjoni, ġie preżunt li l-livelli tal-ħażniet baqgħu bħalma kienu fi tmiem l-2009. Tabella 8 – Il-ħażniet Sena || 2008 || 2009 || 2010 || PIR Indiċi (2008=100) || 100 || 56 || 56 || 56 Xejra S/S || || -44 || 0 || 0 Sors: It-tweġibiet ivverifikati tal-kwestjonarji tal-produtturi tal-Unjoni 5.4. L-ammont ta' bejgħ u s-sehem mis-suq (50) Il-volum tal-bejgħ tal-industrija tal-Unjoni lil klijenti li mhumiex relatati fis-suq tal-Unjoni żdied bi 12 % mill-2008 sal-2009. Fin-nuqqas ta' dejta mill-industrija tal-Unjoni, ġie preżunt li l-volum tal-bejgħ ma żdiedx fl-2010 jew fil-PIR. Tabella 9 – Il-volum tal-bejgħ u s-sehem mis-suq tal-UE Sena || 2008 || 2009 || 2010 || PIR Indiċi (2008=100) || 100 || 112 || 112 || 112 Il-firxa tas-sehem mis-suq || 10-20 % || 14-24 % || 14-24 % || 14-24 % Sors: It-tweġibiet ivverifikati tal-kwestjonarji tal-produtturi tal-Unjoni 5.5. Il-prezzijiet medji tal-bejgħ (51) Matul il-perjodu kkunsidrat il-prezzijiet medji tal-bejgħ applikati mill-industrija tal-Unjoni fis-suq tal-Unjoni żdiedu sostanzjalment b'36 %. Dan kien ikkawżat minn żieda kbira fil-prezz matul l-2010 u l-PIR. Tabella 10 – Il-prezz medju tal-bejgħ fl-UE Sena || 2008 || 2009 || 2010 || PIR Indiċi (2008=100) || 100 || 89 || 108 || 136 Xejra S/S || || -11 || 19 || 28 Sors: Tweġibiet ivverifikati tal-kwestjonarju tal-produtturi tal-Unjoni flimkien mal-fatti disponibbli għall-Kummissjoni 5.6. Il-kost medju tal-produzzjoni (52) Billi l-industrija tal-Unjoni ma għamlitx disponibbli dejta tal-kostijiet tal-produzzjoni għall-2010 u d-dejta tal-PIR mir-reviżjoni preċedenti tal-iskadenza żdiedet b'6 % biex tqis l-inflazzjoni f'dak il-perjodu. Tabella 11 – Il-kost medju tal-produzzjoni Sena || 2008 || 2009 || 2010 || PIR Indiċi (2008=100) || 100 || 100 || 102 || 106 Xejra S/S || || 0 || 2 || 4 Sors: It-tweġibiet verifikati tal-kwestjonarji tal-produtturi tal-Unjoni 5.7. Il-profitabbiltà u l-fluss tal-flus (53) Il-kalkolu tal-profitti li għamlet l-industrija tal-Unjoni, abbażi tad-dejta tal-prezz u l-kost ta' hawn fuq, wera żieda sinifikanti matul il-perjodu kkunsidrat minħabba żidiet fil-prezz fis-suq tal-UE flimkien ma' nuqqas ta' evidenza ta' żieda fil-kostijiet tal-produzzjoni minbarra l-inflazzjoni. Il-likwidità hija meqjusa, fin-nuqqas ta' dejta oħra, li segwiet xejra simili għall-profittabbiltà. Tabella 12 – Il-profitabbiltà u l-fluss tal-flus Sena || 2008 || 2009 || 2010 || PIR Indiċi tal-Profitabbiltà (2008=100) || 100 || 96 || 153 || 297 Xejra S/S || || -4 || 57 || 144 Il-fluss tal-flus - Indiċi (2008=100) || 100 || 34 || 69 || 69 Xejra S/S || || +66 || 36 || 0 Sors: It-tweġibiet verifikati tal-kwestjonarji tal-produtturi tal-Unjoni 5.8. L-investimenti, ir-redditu fuq l-investimenti u l-ħila li jiżdied il-kapital (54) Fin-nuqqas ta' dejta mill-industrija tal-Unjoni, fid-dawl taż-żidiet fil-prezzijiet fl-2010 u l-PIR, ġie preżunt li kien hemm ritorn għal-livell ta' investiment bħal dak fl-2007. Ir-redditu fuq l-investiment ġie preżunt li kellu l-istess xejra bażika bħall-profittabbiltà murija fit-Tabella 12. (55) Tabella 13 – L-investimenti u r-redditu fuq l-investimenti Sena || 2008 || 2009 || 2010 || PIR Indiċi tal-investimenti (2008=100) || 100 || 3 || 163 || 163 Xejra S/S || || -97 || 160 || 0 Indiċi tar-redditu fuq l-investimenti (2008=100) || 100 || -4 || 100 || 200 Xejra S/S || || -104 || 96 || 100 Sors: It-tweġibiet verifikati tal-kwestjonarji tal-produtturi tal-Unjoni 5.9. L-impjiegi u produttività (56) Minħabba n-nuqqas ta' informazzjoni mill-industrija tal-Unjoni għall-2010 u l-PIR, tqies li l-impjiegi u l-produttività baqgħu kostanti matul il-perjodu kkunsidrat. Tabella 14 – L-impjiegi u l-produttività Sena || 2008 || 2009 || 2010 || PIR L-impjiegi - Indiċi || 100 || 100 || 100 || 100 Il-produttività (tunnellati/impjegati) - Indiċi || 100 || 100 || 100 || 100 Il-kostijiet tax-xogħol - Indiċi || 100 || 100 || 100 || 100 Sors: It-tweġibiet verifikati tal-kwestjonarji tal-produtturi tal-Unjoni 5.10. Id-daqs tal-marġni tad-dumping (57) Minkejja n-nuqqas ta' koperazzjoni mill-produtturi esportaturi Ċiniżi, il-volum u l-valur tal-importazzjonijiet ġie analizzat mill-Eurostat flimkien ma' stima tas-sehem mis-suq. Iż-żieda sinifikanti fil-prezz fl-2010 u l-2011 naqqset drammatikament il-marġni tad-dumping mir-RPĊ mill-perjodu tal-investigazzjoni tar-reviżjoni tal-iskadenza 'l hawn. 5.11. Irkupru mill-effetti tal-importazzjonijiet oġġett ta' dumping (58) Kif muri mill-evoluzzjoni pożittiva tal-biċċa l-kbira tal-indikaturi elenkati hawn fuq, matul il-perjodu kkunsidrat il-qagħda finanzjarja tal-industrija tal-Unjoni rkuprat kollha mill-effett dannuż tal-importazzjonijiet oġġett ta' dumping sinifikanti li kienu identifikati fl-investigazzjoni preċedenti u li joriġinaw mir-RPĊ. 6. Il-konklużjoni dwar il-qagħda ekonomika tal-industrija tal-Unjoni (59) Il-miżuri kontra r-RPĊ kellhom impatt pożittiv fuq il-qagħda ekonomika tal-industrija tal-Unjoni, billi l-biċċa l-kbira tal-indikaturi tal-ħsara wrew żvilupp pożittiv: il-produzzjoni, il-volum tal-bejgħ u l-valur tal-bejgħ żdiedu bejn l-2008 u l-PIR. Madankollu, minħabba ż-żieda sostanzjali fil-prezzijiet fis-suq tal-UE, l-industrija tal-Unjoni issa qed tagħmel profitti ferm ogħla minn dak immirat, li fl-investigazzjoni oriġinali ġie stabbilit bħala 5 %, sabiex ikun żgurat l-iżvilupp tagħha. (60) Minħabba ż-żieda sinifikanti fil-prezzijiet fis-suq tal-Unjoni matul il-PIR, mingħajr evidenza ta' żieda parallela fil-kostijiet, ġie konkluż li l-industrija tal-Unjoni ma ġarrbitx ħsara materjali skont it-tifsira tal-Artikolu 3(5). 7. Konklużjoni dwar in-natura permanenti ta' dawn iċ-ċirkostanzi mibdula (61) Ġie kkunsidrat jekk iż-żieda fil-prezzijiet fis-suq tal-UE hix bidla permanenti fiċ-ċirkostanzi mis-sejbiet tal-investigazzjoni preċedenti tar-reviżjoni tal-iskadenza. Id-dejta disponibbli turi li l-prezzijiet fis-suq tal-Unjoni qed jirkupraw sewwa, u jilħqu l-livelli tal-2008 u mbagħad jaqbżu dawn l-ammonti, filwaqt li fl-investigazzjoni tar-reviżjoni tal-iskadenza, il-prezzijiet kienu qed jaqgħu. Barra minn hekk, bil-kontra tar-reviżjoni tal-iskadenza, ma nstabitx evidenza ta' twaqqigħ tal-prezzijiet. Fir-reviżjoni tal-iskadenza, il-profittabbiltà kellha xejra negattiva iżda d-dejta wara tmiem dik l-investigazzjoni turi li l-profittabbiltà kienet qed tirkupra sewwa, u tilħaq il-livelli tal-2008 u mbagħad taqbiżhom. (62) Ġie analizzat jekk il-bidla fil-prezzijiet minn tmiem il-perjodu tal-investigazzjoni tar-reviżjoni tal-iskadenza setgħetx tkun minħabba staġun tal-ħsad partikolarment ħażin fir-RPĊ, billi l-furfuraldeid jiġi prodott mill-iskart agrikolu. Madankollu, il-prezz ma waqax b'mod sinifikanti mill-istaġun tal-ħsad fi tmiem l-2010 u għalhekk din it-teorija ġiet skartata. Deher li kien hemm żieda fil-prezzijiet tal-importazzjonijiet li joriġinaw fir-RPĊ ikkawżati mit-tkabbir fit-tul fid-domanda domestika għall-furfuraldeid u ż-żieda fil-kostijiet tal-materja prima fil-pajjiż ikkonċernat. Minħabba n-nuqqas ta' koperazzjoni mill-produtturi esportaturi Ċiniżi, dan ma setax jiġi vverifikat, iżda l-Kummissjoni ma rċeviet l-ebda evidenza li turi li dan ma kienx il-każ. (63) Fid-dawl tal-evidenza disponibbli għall-Kummissjoni li tissemma hawn fuq, u n-nuqqas ta' informazzjoni li turi li ż-żidiet fil-prezzijiet imsemmija kienu temporanji, ġie konkluż li din il-bidla hija ta' natura permanenti. F. TERMINAZZJONI TAL-PROĊEDIMENT TAL-ANTIDUMPING U TNEĦĦIJA TAL-MIŻURI ANTIDUMPING FIS-SEĦĦ (64) Fid-dawl ta' dan ta' hawn fuq, qed jitqies li għandha titwaqqaf ir-reviżjoni preżenti kontra d-dumping u li għandhom jitneħħew il-miżuri antidumping fis-seħħ. (65) Il-partijiet kollha ġew infurmati dwar il-fatti u l-kunsiderazzjonijiet essenzjali li abbażi tagħhom kien maħsub li jiġi rakkomandat li jitwaqqfu l-miżuri eżistenti. Dawn ingħataw ukoll perjodu li fih setgħu jagħmlu rappreżentazzjonijiet wara dan l-iżvelar. Ma waslu l-ebda kummenti. (66) Minn dan ta' hawn fuq jista' jiġi konkluż li għandha titwaqqaf ir-reviżjoni antidumping preżenti u li għandhom jitwaqqfu l-miżuri antidumping imposti mir-Regolament (UE) Nru 453/2011 fuq l-importazzjonijiet tal-furfuraldeid li joriġinaw mir-RPĊ u jitneħħa d-dazju eżistenti, ADOTTA DAN IR-REGOLAMENT: Artikolu 1 Ir-reviżjoni interim tad-dazji antidumping applikabbli għall-importazzjonijiet ta' 2-furaldeid (magħruf ukoll bħala furfuraldeid jew furfural) li bħalissa għandu l-kodiċi NM 2932 12 00 u li joriġinaw mir-Repubblika Popolari taċ-Ċina hija b'dan imwaqqfa. Artikolu 2 Ir-Regolament (UE) Nru 453/2011 huwa b'dan imħassar. Artikolu 3 Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmul fi Brussell, Għall-Kunsill Il-President [1] ĠU L 343, 22.12.2009, p. 51. [2] ĠU L 15, 21.1.1995, p. 11. [3] ĠU L 328, 22.12.1999, p. 1. [4] ĠU L 107, 28.4.2005, p. 1. [5] ĠU L 123, 12.5.2011, p. 1. [6] ĠU L 343, 22.12.2009, p. 51. [7] ĠU L 15, 21.1.1995, p. 11. [8] ĠU L 328, 22.12.1999, p. 1. [9] ĠU L 107, 28.4.2005, p. 1. [10] ĠU L 123, 12.5.2011, p. 1. [11] ĠU C 196, 5.7.2011, p. 9.